Dajte mi šesť riadkov napísaných rukou toho najpoctivejšieho človeka a ja v nich nájdem niečo, za čo ho môžeme obesiť.
Tieto slová vyslovil francúzsky kardinál a štátnik Armand Jean du Plessis, vojvoda de Richelieu. Žil v rokoch 1585 – 1642. Bol prvým ministrom francúzskeho kráľa Ľudovíta XIII..
Poznáme ho z románu Traja mušketieri, ktorý napísal Alexander Dumas starší. Aj vy máte zafixovaného vojvodu de Richelieu ako zloducha a kráľa Ľudovíta XIII. ako jemnôstku, ktorú treba chrániť? Tento názor nám vnútil autor románu. Vybavili sa vám aj mená mušketierov? Athos, Porhos, Aramis a štvrtý bol nováčikom – D'Artagnan.
Naši štyria mušketieri už niekoľko rokov píšu svoje vlastné romány. Roly mušketierov sa im prestávajú páčiť. Nechcú chrániť, chcú vládnuť. Kto dostal rolu Ľudovíta XIII. a kto bude vojvoda de Richelieu? Žeby po tejto úlohe zatúžil Igor Matovič? A čo Boris Kollár, dokedy bude D'Artagnanom?
Nevychádzam z údivu, čo sa to na Slovensku deje a tak mi v hlave víria aj vyššie uvedené myšlienky. Možno aj preto, že nevychádzam z domu, po našej ceste, ktorá vedie na ihrisko, sa už nehmýria štebotajúce deti, sem-tam sa objaví človek s rúškom na tvári smerujúci do obchodu. A nedeľa? Tá je totálne vyľudnená, do kostola sa nechodí, každý je zavretý doma.
Vrátim sa k titulku: "Príde, skontroluje a odvolá, aké prosté!" A čo bude ďalej? Kto bude ďalší? Aký je plán? Ty si komunista, ty fašista, teba treba zlikvidovať, lebo si ako koronavírus, šíriš komunistickú nákazu, a ty si náš, ty podpíšeš papier, aby si neskôr nezmenil názor. Také je dnes Slovensko.
Uvidíme, ako moje myslenie v najbližších dňoch skorigujú novinári a ako skorigujú konanie nášho nového premiéra.